LEIR I NORDMARKA: Romfolket har i sommer slått leir ved Sognsvann i Oslo. Gorgoteanli Sorina rydder og steller i leiren, mens de andre er i byen på jobb. Foto: Berit Roald/Scanpix

Krever hjelp til bolig og Nav-støtte for romfolk

(VG Nett) Romfolk krever nå med loven i hånd at de må få bli på Sognsvann fordi de er en beskyttet minoritet.

Lars Akerhaug

Oppdatert 8. september 2012

Artikkelen er over åtte år gammel

Advokat Preben Kløvfjell og advokatfullmektig Erlend Liaklev Andersen argumenterer i et brev til Oslo byfogdembete for at romfolket som har slått leir ved Sognsvann i hele sommer må få bli.

Advokatkontoret argumenterer for at Rammekonvensjonen for menneskerettigheter gir det nomadiske folket beskyttelse som en nasjonal minoritet her til lands.







Norge ratifiserte Europarådets rammekonvensjon om beskyttelse av nasjonale minoriteter i 1999. Rammekonvensjonen gir retningslinjer for behandling av minoriteter av medlemsstatene.

VG skrev tidligere i sommer hvordan romfolk ved å selge gatemagasiner for 15 kroner stykket, får rett til penger fra den norske staten fra første arbeidsdag. Arbeidsminister Hanne Bjurstrøm (Ap) har innrømmet at romfolk kan ha krav på slike rettigheter.

De tidligere kravene fra romfolket baserte seg på at de måtte behandles som andre EØS-borgere. De nye kravene dreier seg om at de må behandles som en minoritet med særlige rettigheter i Norge.

Vil ha

I et brev til Familie- og administrasjonsdepartementet tidligere i august argumenterer også advokatene, beboerne på Sognsvann og støttegruppen Folk er Folk for at romfolket må få flere goder her til lands:

*** Rett til ekstra hjelp på på Nav-kontoret på samme måte som romfolk som har bodd i Norge hele livet.

*** Hjelp med å skaffe seg bolig mens man søker jobber.

Fornyings- og administrasjonsdepartementet, som ledes av Rigmor Aasrud (Ap), har tidligere åpnet for at også romfolk som ikke har tilknytning til Norge kan få nyte godt av goder som nasjonal minoritet her til lands.

I en rapport om Rammekonvensjonen fra 2010 klargjør også Fornyings- og administrasjonsdepartementet at man ikke nødvendigvis må være statsborger for å få slike goder.

«Det bør i denne sammenheng presiseres at norsk statsborgerskap ikke i seg selv er avgjørende for å bli regnet som en nasjonal minoritet i Norge.»

Advokatkontoret har ikke besvart VG Netts gjentatte henvendelser om saken.

Avviser

Men i et brev undertegnet ekspedisjonssjef Bjørn Olav Megard i Fornyings- og administrasjonsdepartementet avviser departementet kravene fra romfolket på Sognsvann.

«Rom som bor kortvarig i Norge i medhold av EØS-avtalen, hører ikke til den rom-gruppa som er anerkjent som nasjonal minoritet i Norge», heter det i brevet.

Statsråd Rigmor Aasrud (Ap) er orientert om saken.

Annen oppfatning

Men likestillingsombudet er av en annen oppfatning.

- Dette er et uavklart spørsmål. Vi registrerer departementet sin vurdering, så vet vi at det er andre som ikke deler det synet. Dette er ikke en konvensjon som ombudet håndhever eller fører tilsyn med.

- Det er et uavklart spørsmål om romfolk som reiser til Norge er omfattet av disse rettighetene. Men det er helt utvilsomt at de har et sterkt vern mot diskriminering, og at norske myndigheter har en plikt til å sikre at grunnleggende menneskerettigheter gjelder også for denne gruppen.

Reagerer

Professor Joron Pihl ved Høyskolen i Oslo reagerer på argumentasjonen fra departementet.

- Det er oppsiktsvekkende at den rødgrønne regjeringen nå løper fra sine internasjonale forpliktelser og lager en ny politikk som begrenser norske forpliktelser overfor rom, sier Pihl.

Uavklart

Direktør Njål Høstmælingen ved International Law and Policy Institute har vurdert argumentasjonen fra de forskjellige partene i saken.

- Jeg er noe i tvil om rekkevidden av Rammekonvensjonen, men det virker som departementets tolkning er den rette, det vil si at det ikke omfatter hele romfolket, kun den gruppen som hadde tilknytning til Norge da konvensjonen trådte i kraft.

- Dette er et uavklart spørsmål. Vi registrerer departementet sin oppfatning, så vet vi at det er andre som ikke deler det synet. Dette er ikke en konvensjon som ombudet håndhever eller fører tilsyn med.

De siste dagene har politiet aksjonert og nektet romfolk å slå leir i Oslo sentrum.

Les også om Randi Bakke (30) som er Norges første romlos.

P.S. Statsbygg opplyser at de nå ikke ser noen hindre for gjennomføring av tvangsflytting av romfolket ved Sognsvann.

Publisert: 08.09.12 kl. 13:52 Oppdatert: 08.09.12 kl. 15:26

Les også